Joffrey Lauvergne

Žofrė Lovernas (Joffrey Lauvergne; g. 1991 m. rugsėjo 30 d.) – Prancūzijos krepšininkas, rungtyniaujantis vidurio puolėjo padėtyje.

Profesionalo karjerą pradėjo Prancūzijos Šalono „Élan“ klube, su kuriuo laimėjo Prancūzijos lygą ir dusyk šalies taurę. 2012 m. lapkritį–gruodį trumpai rungtyniavo „Valensijos“ klube, tada perėjo į Belgrado „Partizan“.

2013 m. NBA naujokų biržoje pakviestas į Memfio „Grizzlies“, kuris teises į žaidėją perdavė Denverio „Nuggets“ klubui. Tačiau Lovernas į JAV išsyk neišvyko – tęsė karjerą „Partizane“, tapo komandos kapitonu, „Eurolygos“ rungtynėse vidutiniškai pelnydavo po 11,1 taško ir atkovodavo po 8,6 kamuolio. 2014 m. žaidėjas perėjo į Maskvos srities „Chimki“, bet dar žiemą persikėlė į Denverio „Nuggets“. Parungtyniavęs keliuose NBA klubuose, 2018 m. grįžo į „Eurolygą“. Turkijos čempionate „Fenerbahçe“ klube Lovernas rungtyniaudavo po 22 minutes per rungtynes ir per jas pelnydavo po 10,5 taško, atkovodavo po 6,7 kamuolio bei atlikdavo po 2 rezultatyvius perdavimus. 2019–2020 m. Eurolygos sezone, vilkėdamas Turkijos komandos marškinėlius, aikštėje vidutiniškai praleisdavo po 13 minučių, per kurias rinkdavo po 6,3 taško ir sugriebdavo po 2,7 kamuolio. 2020 m. vasarą persikėlė į Kauno „Žalgirį“.Naujokas Kaune: „Žalgirį“ sustiprino Lauvergne 2021 m. sausio 8 d. Ž. Lovernas sužaidė savo karjeros geriausias varžybas – prieš Maskvos srities „Chimki“ per 23 minutes pelnė 29 taškus (13/14 dvit., 3/3 baud.), atkovojo 9 kamuolius, atliko 2 rezultatyvius perdavimus, išprovokavo 3 pražangas, sykį suklydo bei surinko 38 naudingumo balus.Reaktyvinis „Žalgiris” mušė rekordus ir per kėlinį nušlavė „Chimki”, basketnews.lt, 2021-01-08. 2021 m. su prancūzu pratęsta sutartis iki 2022–2023 m. sezono pabaigos.Lauvergne`as lieka ištikimas „Žalgiriui“ – su prancūzu pratęsta sutartis iki 2023 metų, lrt.lt, 2021.01.28. 2022 m. vasarą perėjo į Vilerbano „ASVEL“.Donatas Urbonas. „„Žalgirį“ paliekantis Lauvergne’as grįžta į Prancūziją“, basketnews.lt

Su Prancūzijos rinktine Lovernas dalyvavo 2013 ir 2015 m. Europos čempionatuose bei 2014 m. pasaulio čempionate – visuose šiuose turnyruose buvo apdovanotas medaliais.

 Laimėjimai 
 Prancūzija
 Pasaulio U-20 krepšinio čempionatas (bronza – 2011 m.)
 Europos krepšinio čempionatas (auksas – 2013 m., bronza – 2015 m.)
 Pasaulio krepšinio čempionatas (bronza – 2014 m.)
 Fenerbahçe
 Turkijos krepšinio taurė (2019, 2020 m.)
 Partizan
 Adrijos krepšinio lyga (2013 m.)
 Serbijos krepšinio lyga (2013, 2014 m.)
 Élan
 LNB Pro A (2012 m.)
 Prancūzijos krepšinio taurė (2011, 2012 m.)
 Semaine des As (2012 m.)
 Žalgiris
 LKL (2021 m.)
 Karaliaus Mindaugo taurė (2021, 2022 m.)
 Karaliaus Mindaugo taurės MVP (2021, 2022 m.)

 Šaltiniai 

Kategorija:Prancūzijos krepšininkai
Kategorija:Užsienio krepšininkai Lietuvos komandose